Allen Iverson

Allen Ezail Iverson (g. 1975 m. birželio 7 d. Hamptone, Virdžinija) – JAV krepšininkas.

Studijų metais žaidė Džordžtauno universitete. 1996 metų NBA Naujokų biržoje 1 numeriu, jį pasirinko Filadelfijos „76ers“. Nuo 1996 m. iki 2006 m. gruodžio 19 d. rungtyniavo NBA komandoje Filadelfijos „76ers“.

Prieš 2004-2005 season sezoną „76ers” ekipą papildė naujokas Andre Iguodala, kuris kartu su A.Iversonu ir Chrisu Webberiu turėjo vesti komandą į pergales. Klubas pateko į atkrintamąsias varžybas, tačiau jau konferencijos ketvirtfinalyje nusileido Detroito „Pistons” žaidėjams.

Kitąmet A.Iversonas demonstravo įspūdingiausius statistinius rodiklius karjeroje – vidutiniškai 33 taškai ir 7,4 rezultatyvaus perdavimo per rungtynes, tačiau „76ers” savo pasirodymą baigė jau po reguliariojo sezono.

2006 m. gruodžio 19 d. krepšininkas savo noru buvo išmainytas į Denverio „Nuggets“ komandą. 2008 m. lapkričio 4 d. krepšininkas buvo išmainytas Detroito „Pistons“ komandai. 2009 m. rugsėjo 10 d. pasirašė vienerių metų sutartį su Memfio „Grizzlies“ klubu. 2009 m. lapkričio 17 d. buvo pranešta, kad komanda nutarė išsiskirti su A. Iverson.

2009 m. lapkričio 25 d. A. Iversonas nusprendė baigti profesionalaus krepšininko karjerą. 2009 m. gruodžio 2 d. Filadelfijos „76ers“ pranešė, kad susitarė su krepšininku, kaip pranešama dėl vienerių metų, 650 000 JAV dolerių kontrakto. 2010 m. kovo 2 d. komanda paskelbė, kad A. Iversonas nebegrįš į komandą dėl asmeninių problemų šeimoje.

2010 m. spalio 29 d. A. Iversonas nustebino krepšinio sirgalius ir paskelbė pasirašęs dvejų metų 4 milijonų JAV dolerių vertės sutartį su Stambulo „Beşiktaş“ klubu., rungtyniavusiu Europos taurės turnyre. Gynėjas sužaidė trejas rungtynes, rinko 9,3 taško bei 3 rezultatyvius perdavimus, o sausio mėnesį patyrė traumą ir išvyko gydytis į JAV. 

2011 m. Iversonas ESPN buvo pripažintas vienas geriausių visų laikų atakuojančiu gynėju.

2013 m. spalio 30 d. Iversonas pareiškė, kad baigia krepšininko karjerą. Tą pačią dieną, Filadelfijos „76ers“ ekipa iškėlė krepšininko marškinėlius į arenos palubes.

Gyvenimo istorija 

Allenas Ezailas Iversonas gimė 1975–aisiais metais, Hamptone, Virdžinijos valstijoje. Jį augino vieniša mama, o Hamptonas, kuriame augo būsimasis krepšininkas, buvo išskirtinai skurdus ir nusikalstamumu pasižymintis rajonas. Jo gyventojai sakydavo, jog tik kvailiai gali tikėtis gyvenime kažką pasiekti ir išbristi iš nepritekliaus. Septyni A.Iversono draugai buvo nušauti per kelerius metus, tačiau NBA žvaigždę nuo to kiek atitraukė krepšinis.

Išskirtinis A.Iversono talentas atsiskleidė ne tik krepšinyje – jis taip pat buvo mokyklos amerikietiškojo futbolo komandos pažiba bei buvo išrinktas geriausiu valstijos žaidėju abiejose sporto šakose.

Baigęs mokyklą, atletas gavo stipendiją Džordžtauno universitete ir tapo pagrindiniu krepšinio komandos žaidėju. Pirmaisiais metais gynėjas buvo pripažintas geriausiu konferencijos naujoku bei geriausiai besiginančiu krepšininku, pastarąjį apdovanojimą gavo ir antraisiais metais. Antrajame savo sezone NCAA, A.Iversonas per mačą vidutiniškai įmesdavo po 25 taškus, atlikdavo 4,7 rezultatyvaus perdavimo bei perimdavo 3,4 kamuolio. Galiausiai krepšininkas nusprendė dalyvauti 1996–ųjų metų NBA naujokų biržoje, kurioje jį pirmuoju šaukimu pasirinko Filadelfijos „76ers” klubas.

Pasiekimai 
 2004 m. olimpinių žaidynių bronzos medalio laimėtojas
 NBA naudingiausias žaidėjas: 2001
 7 kartus atrinktas į geriausių NBA žaidėjų komandą:
 Pirma komanda: 1999, 2001, 2005
 Antra komanda: 2000, 2002, 2003
 Trečia komanda: 2006
 10 kartų žaidė NBA Visų žvaigždžių rungtynėse: 2000, 2001, 2002, 2003, 2004, 2005, 2006, 2007, 2008, 2009
 23 kartus tapo savaitės žaidėju.
 Dukart NBA Visų žvaigždžių rungtynių naudingiausias žaidėjas: 2001, 2005
 4 kartus NBA reguliaraus sezono lyderis pagal įmestus taškus, taškų vidurkis: 1999 (26,8), 2001 (31,1), 2002 (31,4), 2005 (30,7)
 3 kartus NBA reguliaraus sezono lyderis, perimti kamuoliai per rungtynes: 2001 (2,5), 2002 (2,8), 2003 (2,7)
 2 kartus NBA reguliaraus sezono lyderis, viso perimtų kamuolių: 2003 (225), 2005 (180)
 1 kartą NBA reguliaraus sezono lyderis, pataikyti baudų metimai: 2005 (656)
 NBA metų naujokas: 1997
 2013 m. spalio 13 d. iškelti marškinėliai į Filadelfijos 76ers arenos palubes.
 2016 m. rugsėjo 9 d. įtrauktas į krepšinio Šlovės muziejų

Asmeniai rezultatyvumo rekordai 
 Naudingumas - 60   (Denver Nuggets - Phoenix Suns)

 Taškai - 60  (Philadelphia 76ers - Orlando Magic)  
 Atkovoti kamuoliai - 10  (Philadelphia 76ers - Denver Nuggets)
 Rezultatyvūs perdavimai - 16  (Philadelphia 76ers - Miami Heat)
 Perimti kamuoliai - 10  (Philadelphia 76ers - Orlando Magic)
 Blokuoti metimai - 5  ( Sacramento Kings - Philadelphia 76ers)

Šaltiniai

Nuorodos 
 NBA.com profilis – Allen Iverson
 Oficialus žaidėjo puslapis 

JAV krepšininkai
JAV olimpiečiai